Avianca-ի երկնաքեր

Avianca-ի երկնաքեր (իսպ.՝ Edificio Avianca), 161 մետր բարձրությամբ երկնաքեր, որը գտնվում է Կոլումբիայի մայրաքաղաք Բոգոտայի Սանտանդեր զբոսայգու հարևանությամբ՝ 16-րդ փողոցի և 7-րդ պողոտայի խաչմերուկում։ Օգտագործվում է գրասենյակային նպատակներով և պատկանում է Կոլումբիայի ազգային ավիափոխադրող «Avianca»-ին.։ Պատմություն Երկնաքերի նախագծման ու կառուցման աշխատանքները հանձնարարվել էին «Esguerra, Saenz, Urdaneta, Samper and Co.», «Ricaurte Prieto Carrizosa» ընկերություններին ու իտալացի ինժեներ Դոմենիկո Պարմային։ Բայց մինչ այդ հայտարարվել էր նախագծերի ընդունման մրցույթ, որին մասնակցել էին այդ ժամանակ հայտնի ճարտարապետական ու շինարարական ընկերությունները։ Շենքի նախագծման աշխատանքներն ավարտվեցին 1963 թվականին, իսկ շինարարական բուն գործընթացը տեղի ունեցավ 1966-1969 թվականներին։ Երկնաքերը կառուցվել է Բոգոտայում նախկինում հայտնի Regina հյուրանոցի տեղում։ Շահագործման հանդիսավոր արարողությունը կայացավ 1969 թվականի վերջին։ Այդ պահին այն Հարավային Ամերիկայում միջազգային ոճի ամենաբարձր երկնաքերն էր։ Այն փոխանցվեց «Avianca»-ին՝ Կոլումբիայի ազգային ավիափոխադրողին։ Գործառույթներ Երկնաքերը գործում է մինչ օրս, ունի 40 հարկ։ Շենքը բոլոր կողմերից պատված է լուսամուտներով, իսկ չորս կողմերում ունի սյուներ։ Կառուցվել է միջազգային երկնաքերերի ոճով։ Հրդեհ 1973 թվականի հուլիսի 23-ին առավոտյան 07:00-ից հետո հրդեհ էր բռնկվել երկնաքերի 14-րդ հարկում։ Վերջինս կիրառվում էր որպես պահեստ, որտեղ պահվում էին գորգեր, կարպետներ ու վառելիք։ Երկնաքերի աշխատակիցները ջրով լի դույլերով ու կրակմարիչներով փորձում էին մարել հրդեհը։ 15 րոպե անց դեպքի վայր էին ժամանել հրշեջներն ու բախվել խնդրի։ Պարզվել էր, որ հրշեջների ռետիներ խողովակները հասնում են մինչև 12-րդ հարկ։ Հրդեհը 14-րդ հարկից հասել էր մինչև 37-րդ հարկ։ Շենքում գտնվող մարդիկ սկսեցին բարձրանալ աստիճաններով։ Փրկարար ծառայությունը սկսեց իր աշխատանքները՝ կիրառելով ուղղաթիռներ, որոնք վերևից ջուր էին լցնում շենքի վրա։ Մի քանի մարդ խուճապահար նետվել էր լուսամուտից ու մահացել։ Մյուսները հասնելով տանիքին տարհանվել էին ուղղաթիռով։ Հրդեհի հետևանքով զոհվեց 4 մարդ, ևս 63-ը ստացավ տարբեր աստիճանի մարմնական վնասվածքներ։ Հրդեհի հետևանքով շինությունը մեծ վնասներ չի կրել։ Պատկերասրահ Ծանոթագրություններ